Fógra maidir le cur chun feidhme rialú an Chomhlachta um Réiteach Díospóidí na hEagraíochta Domhanda Trádála maidir leis an mbeart coimirce is infheidhme i ndáil le hallmhairí táirgí áirithe cruach isteach san Aontas

(2022/C 320/21)

An 31 Bealtaine 2022, ghlac Comhlacht EDT um Réiteach Díospóidí (“DSB”) an tuarascáil ón bpainéal sa díospóid a rinne an Tuirc, DS595 Bearta Coimirce an Aontais Eorpaigh maidir le Táirgí Áirithe Cruach (1). Sa tuarascáil, mheas an painéal nár chomhlíonadh ceanglais an Chomhaontaithe lena mbunaítear an Eagraíocht Dhomhanda Trádála (“Comhaontú EDT”) leis na mínithe ná leis an réasúnaíocht a thug an tAontas i dtaca le roinnt gnéithe a bhirt bunaidh.

Is é is cuspóir don fhógra seo a chur in iúl do pháirtithe leasmhara go gcuirfidh an Coimisiún moladh agus rialú DSB chun feidhme. Chuige sin, iarrann an Coimisiún ar pháirtithe leasmhara a mbarúlacha a thabhairt. Cuirfidh an tAontas an beart chun feidhme tríd an mbeart coimirce maidir le táirgí áirithe cruach a thabhairt i gcomhréir le Comhaontú EDT maidir le Bearta Coimirce agus le GATT 1994, i dtaca le cásanna inar tháinig painéal EDT ar an gconclúid go bhfuil beart coimirce an Aontais ar neamhréir leis na comhaontuithe cumhdaithe sin. Bhain cinntí an phainéil maidir le neamhréireachtaí le 2 phointe dhlíthiúla faoi Airteagal XIX 1(a) de GATT 1994, agus le 2 eilimint de phointe dlíthiúil amháin faoi Airteagal 4.1(b) de Chomhaontú EDT maidir le Bearta Coimirce.

Maidir le hAirteagal XIX:1(a) de GATT 1994, níor mhínigh an beart coimirce bunaidh go leordhóthanach conas a tháinig an méadú ar allmhairí mar thoradh ar na forbairtí gan choinne a sainaithníodh. Chomh maith leis sin, níor sainaithníodh oibleagáidí GATT leis an mbeart, oibleagáidí arb é a n-éifeacht ba chúis leis an méadú ar allmhairí.

I ndáil le hAirteagal 4.1(b) de Chomhaontú EDT maidir le Bearta Coimirce, chinn an painéal nach raibh 2 ghné lárnacha den chinneadh maidir le bagairt mhórdhíobhála “bunaithe ar fhíorais”: ar an gcéad dul síos, an cinneadh go raibh an tionscal intíre “i staid leochaileach agus shoghonta”, in ainneoin feabhas teacht ar a fheidhmíocht agus, ar an dara dul síos, an cinneadh go ndéanfadh méadú breise ar mhéideanna allmhairí amach anseo mórdhíobháil don tionscal intíre.

Chun críche cur chun feidhme, tá sé beartaithe ag an gCoimisiún Rialachán Cur Chun Feidhme (AE) 2019/159 (2) a fhorlíonadh maidir leis na pointí thuas. Iarrtar ar pháirtithe leasmhara barúlacha a thíolacadh ar na pointí sin amháin.

Is féidir teacht ar chinntí an phainéil ar na bealaí thuas i roinn 7.3.2.3 den tuarascáil an bpainéal a mhéid a bhaineann leis an nasc idir an méadú ar allmhairí agus forbairtí gan choinne; i roinn 7.4 den tuarascáil ón bpainéal a mhéid a bhaineann le héifeachtaí oibleagáidí, agus i roinn 7.6.2 den tuarascáil ón bpainéal maidir leis an mbagairt mhórdhíobhála.

1 Nós imeachta

I bhfianaise an mhéid thuas, athosclaíonn an Coimisiún leis seo an t-imscrúdú coimirce bunaidh ag an tráth atá gá le tuilleadh soiléirithe i ngeall ar chinntí an phainéil. Tá an pointe ábhartha díreach roimh ghlacadh an bhirt coimirce chinntithigh.

1.1 Teachtaireachtaí i scríbhinn

Iarrtar ar na páirtithe leasmhara uile leis seo a gcuid tuairimí a chur in iúl, faisnéis a thíolacadh agus fianaise thacaíochta a sholáthar don Choimisiún. Ní mór an fhaisnéis agus an fhianaise thacaíochta sin a bheith faighte ag an gCoimisiún laistigh de 21 lá ó lá foilsithe an Fhógra seo san Iris Oifigiúil (3).

1.2 Faisnéis a thíolacadh agus síneadh a chur leis na teorainneacha ama a shonraítear san Fhógra seo

Go hiondúil, ní fhéadfaidh na páirtithe leasmhara faisnéis a thíolacadh ach amháin laistigh de na creata ama a shonraítear san Fhógra seo. Ní féidir aon síneadh maidir leis na teorainneacha ama dá bhforáiltear san Fhógra seo a iarraidh ach amháin in imthosca eisceachtúla, agus ní dhéanfar é a dheonú ach amháin má tá údar cuí leis. I gcás na síntí ama eisceachtúla a bhfuil údar cuí leo, is gnách go mbeidh teorainn 3 lá sa bhreis leis an spriocdháta chun aighneacht a dhéanamh.

Iarrtar ar pháirtithe leasmhara gan tuilleadh faisnéise a chur ar fáil lasmuigh de na tréimhsí a leagtar amach san Fhógra seo ná in aon chumarsáid eile a sheolann an Coimisiún. Chun an t-imscrúdú a thabhairt chun críche i gceart in am, féadfar neamhshuim a dhéanamh d’aon aighneacht, d’aon fhrisnéis nó d’aon doiciméad eile i scríbhinn nach gcomhlíonann na sprioc-amanna arna sonrú ag an gCoimisiún.

1.3 Treoracha maidir le haighneachtaí scríofa a dhéanamh agus comhfhreagras

Maidir le faisnéis a chuirfear faoi bhráid an Choimisiúin chun críche nós imeachta cosanta trádála, ní mór don fhaisnéis sin a bheith saor ó chóipcheart. Ní mór do pháirtithe leasmhara, sula gcuirfidh siad faisnéis agus/nó sonraí atá faoi réir cóipchearta tríú páirtí faoi bhráid an Choimisiúin, cead a iarraidh go sonrach ó shealbhóir an chóipchirt lena gceadaítear don Choimisiún a) an fhaisnéis agus na sonraí a úsáid chun críoch an nós imeachta cosanta trádála seo agus b) an fhaisnéis agus/nó na sonraí a chur ar fáil do pháirtithe leasmhara san imscrúdú sin i bhfoirm a fhágfaidh go mbeidh siad in ann a gcearta cosanta a fheidhmiú.

Gach aighneacht i scríbhinn arna gcur ar fáil ag páirtithe leasmhara a n-iarrtar gur i modh rúin a chaithfí leo, cuirfear an lipéad “Íogair” (4) orthu. Páirtithe a chuireann faisnéis isteach le linn an imscrúdaithe seo, iarrtar orthu údar a thabhairt lena n-iarraidh go gcaithfear mar fhaisnéis rúnda í.

Ní mór do pháirtithe a sholáthraíonn faisnéis “Íogair” achoimrí neamhrúnda uirthi a chur ar fáil de bhun Airteagal 8 de Rialachán (AE) 2015/478 (5) agus Airteagal 5 de Rialachán AE 2015/755 (6). Cuirfear an lipéad “Le hiniúchadh ag páirtithe leasmhara” ar na hachoimrí sin. Ba cheart do na hachoimrí sin a bheith mionsonraithe a ndóthain le go bhféadfar bunús na faisnéise a cuireadh isteach faoi rún a thuiscint go réasúnta agus ní mór dóibh a bheith faighte ag an gCoimisiún an tráth céanna leis an leagan “Íogair”.

Mura féidir le páirtí a sholáthraíonn faisnéis rúnda cúis mhaith a thabhairt lena iarraidh gur i modh rúin a chaithfear léi nó mura dtugann sé achoimre neamhrúnda uirthi san fhormáid agus den cháilíocht a iarradh, féadfaidh an Coimisiún neamhaird a thabhairt ar an bhfaisnéis sin.

Moltar go láidir do pháirtithe leasmhara gach aighneacht agus iarraidh i scríbhinn a dhéanamh trí TRON.tdi (https://webgate.ec.europa.eu/tron/TDI), lena n-áirítear cóipeanna scanta de chumhachtaí aturnae i gcás inarb iomchuí.

Trí úsáid a bhaint as TRON.tdi nó as ríomhphost, cuireann páirtithe leasmhara in iúl go gcomhaontaíonn siad leis na rialacha is infheidhme maidir le haighneachtaí leictreonacha atá sa doiciméad “COMHFHREAGRAS LEIS AN gCOIMISIÚN EORPACH I gCÁSANNA COSANTA TRÁDÁLA”, doiciméad a foilsíodh ar shuíomh gréasáin Ard-Stiúrthóireacht na Trádála: http://trade.ec.europa.eu/doclib/docs/2011/june/tradoc_148003.pdf.

Ní mór do na páirtithe leasmhara a n-ainm, a seoladh, a n-uimhir theileafóin agus a seoladh ríomhphoist bailí a thabhairt, agus ba cheart dóibh a áirithiú gur ríomhphost oifigiúil feidhmiúil gnó é an seoladh ríomhphoist a chuirtear ar fáil, seoladh a sheiceáiltear ar bhonn laethúil. Tráth a chuirfear sonraí teagmhála ar fáil, ní dhéanfaidh an Coimisiún cumarsáid le páirtithe leasmhara ach amháin trí TRON.tdi nó trí ríomhphost, seachas sa chás go n-iarrfaidh siad na doiciméid uile ar an gCoimisiún trí mheán eile cumarsáide go sainráite, nó mura rud é gur gá post cláraithe a úsáid mar gheall ar chineál an doiciméid atá le seoladh. Le haghaidh tuilleadh rialacha agus faisnéise maidir le comhfhreagras leis an gCoimisiún, lena n-áirítear prionsabail a bhaineann le haighneachtaí trí TRON.tdi, ba cheart do na páirtithe leasmhara na treoracha cumarsáide a cheadú leis na páirtithe leasmhara dá dtagraítear thuas.

Seoladh an Choimisiúin le haghaidh comhfhreagrais:

Commission européenne Direction générale du commerce Direction G, unité G5 Bureau: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Seoladh ríomhphoist: TRADE-SAFE009-REVIEW@ec.europa.eu

2 An deis éisteacht a fháil le seirbhísí imscrúdúcháin an Choimisiúin

Féadfaidh páirtithe leasmhara éisteacht a fháil le seirbhísí imscrúdúcháin an Choimisiúin ar choinníoll gur dócha go ndéanfaidh toradh athoscailt an imscrúdaithe coimirce bunaidh difear dóibh agus go bhfuil cúiseanna speisialta ann le héisteacht ó bhéal a thabhairt dóibh. Aon iarraidh ar éisteacht, ní mór í a dhéanamh i scríbhinn agus ní mór cúiseanna na hiarrata a shonrú inti. Maidir le héisteachtaí faoi shaincheisteanna a bhaineann leis an imscrúdú seo a thionscnamh, ní mór an iarraidh a chur isteach laistigh de 21 lá ó dháta foilsithe an fhógra seo in Iris Oifigiúil an Aontais Eorpaigh.

3 An tOifigeach Éisteachta

Gníomhaíonn an tOifigeach Éisteachta mar phointe teagmhála idir na páirtithe leasmhara agus seirbhísí imscrúdúcháin an Choimisiúin. Déanann an tOifigeach Éisteachta athbhreithniú ar iarrataí ar rochtain ar an gcomhad, ar dhíospóidí maidir le rúndacht doiciméad, ar iarrataí ar shíneadh a chur le teorainneacha ama agus ar aon iarraidh eile a bhaineann le cearta cosanta páirtithe leasmhara agus tríú páirtithe a d’fhéadfadh teacht chun cinn le linn na n-imeachtaí.

Féadfaidh páirtithe leasmhara idirghabháil an Oifigigh Éisteachta a iarraidh. I bprionsabal, beidh na hidirghabhálacha sin teoranta do na saincheisteanna a tháinig chun cinn i rith an imeachta athbhreithniúcháin seo.

Ba cheart iarraidh ar idirghabháil an Oifigigh Éisteachta a dhéanamh i scríbhinn agus ba cheart na cúiseanna atá leis an iarraidh a shonrú inti. Iarrtar ar pháirtithe leasmhara cloí leis na tréimhsí ama a leagtar amach i mír 1.1 den Fhógra seo, tréimhsí ama le hidirghabháil a iarraidh ar an Oifigeach Éisteachta. I gcás ina gcuirfear iarrataí den chineál sin isteach lasmuigh de na cláir ama ábhartha, féadfaidh an tOifigeach Éisteachta scrúdú a dhéanamh freisin ar na cúiseanna leis na hiarrataí déanacha sin, ag féachaint go cuí do leasanna dea-riaracháin agus do chur i gcrích tráthúil an imscrúdaithe.

Chun tuilleadh faisnéise agus sonraí teagmhála a fháil, féadfaidh páirtithe leasmhara féachaint ar leathanaigh ghréasáin an Oifigigh Éisteachta ar shuíomh gréasáin Ard-Stiúrthóireacht na Trádála: http://ec.europa.eu/trade/trade-policy-and-you/contacts/hearing-officer/.

4 Sonraí pearsanta a phróiseáil

Aon fhaisnéis phearsanta a bhailítear le linn an imscrúdaithe seo, caithfear léi i gcomhréir le Rialachán (AE) Uimh. 2018/1725 ó Pharlaimint na hEorpa agus ón gComhairle (7).

Tá fógra cosanta sonraí ar fáil ar shuíomh gréasáin Ard-Stiúrthóireacht na Trádála, fógra a chuireann gach duine aonair ar an eolas faoi phróiseáil sonraí pearsanta faoi chuimsiú ghníomhaíochtaí cosanta trádála an Choimisiúin: http://trade.ec.europa.eu/doclib/html/157639.htm

(1) An tuarascáil ón bpainéal le fáil ag: https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Rialachán Cur Chun Feidhme (AE) 2019/159 ón gCoimisiún an 31 Eanáir 2019 lena bhforchuirtear bearta coimirce cinntitheacha i gcoinne allmhairí táirgí cruach áirithe, (IO L 31, 1.2.2019, lch. 27).

(3) Rialachán (CEE, EURATOM) Uimh. 1182/71 ón gComhairle an 3 Meitheamh 1971 lena gcinntear na rialacha is infheidhme maidir le tréimhsí, le dátaí agus le teorainneacha ama; IO L 124, 8.6.1971, lch. 1.

(4) Is doiciméad “Íogair” é doiciméad a meastar a bheith rúnda de bhun Airteagal 8 de Rialachán (AE) 2015/478, Airteagal 5 de Rialachán (AE) 2015/755 agus Airteagal 3.2 de Chomhaontú an EDT maidir le Bearta Coimirce. Is doiciméad é freisin atá cosanta de bhun Airteagal 4 de Rialachán (CE) Uimh. 1049/2001 ó Pharlaimint na hEorpa agus ón gComhairle (IO L 145, 31.5.2001, lch. 43).

(5) IO L 83, 27.3.2015, lch. 16.

(6) IO L 123, 19.5.2015, lch. 33.

(7) Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE, IO L 295, 21.11.2018, lch. 39.